আইন নেই। তবুও আইনের ফাঁক রয়েছে বহাল তবিয়তে!
পরিকল্পিত শহর হিসাবে প্রথম থেকেই নিউটাউনে ‘দৃশ্যদূষণ’ এড়াতে সচেষ্ট ছিল হিডকো (হাউসিং ইনফ্রাস্ট্রাকচার ডেভেলপমেন্ট কর্পোরেশন)। এর জন্য যৌথ পরিচালনায় ‘নিউটাউন টেলিকম ইনফ্রাস্ট্রাকচার ডেভেলপমেন্ট কোম্পানি’ নামে একটি সংস্থা গড়ে ‘নিউটাউন কলকাতা ডেভেলপমেন্ট অথরিটি’ (এনকেডিএ) এলাকায় ‘ডাকট্‌’ পদ্ধতি চালু করা হয়। বিধাননগর পুরনিগমে যে ব্যবস্থা চালুর কথা ভাবা হচ্ছে। প্রসঙ্গত, যার প্রেক্ষিতে বাতিস্তম্ভ নষ্ট নিয়ে এদিন মেয়র পারিষদ দেবাশিস জানার (জঞ্জাল অপসারণ) সঙ্গে বৈঠক করে বিধাননগর কেব্‌ল অ্যান্ড ব্রডব্যান্ড অপারেটর্স অ্যাসোসিয়েশন। বৈঠকে আপাতত ‘মীমাংসা সূত্র’ বেরিয়েছে বলেই খবর।
এনকেডিএ সূত্রের খবর, নিউটাউনে এক ধরনের রাবারের পাইপ পোঁতা রয়েছে। নিয়ম হল, ওই পাইপের ভিতর দিয়ে কেব্‌ল, ব্রডব্যান্ড পরিষেবা প্রদানকারী সংস্থাকে তার নিয়ে যেতে হবে। এর জন্য কিলোমিটারপিছু ১৫ বছরের জন্য এককালীন ৩ লক্ষ ৭৫ হাজার এবং বছরে প্রতি কিলোমিটারে ৫০ হাজার টাকা দিতে হয় ‘ডাকট্‌’ ব্যবহারকারী সংস্থাকে।
এমএসও’রা সেই নিয়ম মানলেও মাটির উপরেই দৃশ্যমান ‘কেব্‌ল সিন্ডিকেট’। বিশ্ববঙ্গসরণি, নিউটাউন বাসস্ট্যান্ড সংলগ্ন অ্যাকশন এরিয়া ওয়ানের ভিতরের রাস্তা, নিউটাউন বিদ্যুৎ বণ্টন সংস্থার কার্যালয় সংলগ্ন রাস্তা— সর্বত্র এক ছবি। এমনকী, এনকেডিএ’র কার্যালয় থেকে ঢিলছোড়া দূরত্বে সেতুর উপরেও বাতিস্তম্ভে ঝুলছে তার।
এ বিষয়ে এনকেডিএ যে সক্রিয় হয়নি এমন নয়। একাধিকবার এ নিয়ে কেব্‌ল অপারেটরদের সতর্ক করা হয়। তাতে কাজ হয়নি। স্থানীয় বাসিন্দাদের একাংশের দাবি, এর পিছনে ‘সিন্ডিকেট’ নামের মাহাত্ম্য। চুন-বালি-সুরকির কারবারিদের ‘দাপট’ এক্ষেত্রেও কাজ করে বলে দাবি তাঁদের। যদিও সেই বক্তব্যের আনুষ্ঠানিক সত্যতা মেলেনি। তবে ‘রক্ষাকবচ’ ছাড়া অভিযানে নামতে নারাজ এনকেডিএ’র এক কর্মীর বক্তব্য, ‘‘এলাকায় ঘুরে কাজ করতে হয়। তার কাটতে গেলে টার্গেট হয়ে যাব।’’
এদিন হিডকো তথা এনকেডিএ’র চেয়ারম্যান দেবাশিস সেন বলেন, ‘‘সিন্ডিকেটের কোনও বিষয় নেই। বেশিরভাগ সংস্থাই নিয়ম মেনে কাজ করছে। যারা ফাঁকি দিচ্ছে, তাদের নোটিস দেওয়া হয়েছে। সিইও স্তরে তিন-চারবার বৈঠক হয়েছে। এরপর আমি বৈঠক করব।’’ তাতে কাজ না হলে? চেয়ারম্যান বলেন, ‘‘বাতিস্তম্ভ হিডকোর। যেখানে তার টাঙানোর জন্য বাঁশ পুঁতেছে তা-ও হিডকোর। কথা না শুনলে কাঁচি দেয়ে কেটে দেব।’’